Gedagte vir die dag: ’n Dodelike vyandFoto: Jannie Oosthuizen Vind krag in julle verbondenheid aan die Here, ja, in die krag van sý sterkte! (Efesiërs 6:10) As ons ’n positiewe toekoms wil hê, moet ons ons oë op Jesus Christus hou. Een ding wat keer dat ek ontmoedig raak, is die storie van Paasfees. Vir my is die belangrikste dag op die Christelike kalender Goeie Vrydag – wanneer ons Christus herdenk omdat Hy sy lewe vir ons gegee het. In Streams In The Desert deur LB Cowman het ek die volgende storie gelees: “Ek het ’n witkoparend gesien wat dodelik gewond was deur ’n geweerskoot. Sy oë het nog met ’n gloed geskyn. Toe het hy stadig sy kop gedraai, en vir oulaas ondersoekend en verlangend na die lug getuur. Hy het dikwels deur die sterrehemel geswiep met sy wonderlike vlerke. Die pragtige lug was sy hart se tuiste. Dit was die gebied waaroor die arend heers.” “Duisend maal het hy sy manjifieke krag daar benut. Ver in die hoogtes het hy met weerligstrale gespeel, resies gejaag teen die wind, en nou, so ver van die huis af, lê die arend sterwend, want hy het een keer vergeet en te laag gevlieg. “Die siel is daardie arend. Hierdie is nie die siel se tuiste nie en moet daarom nie ophou om hemelwaarts te kyk nie. Ons moet ons geloof behou; ons moet ons hoop behou; ons moet moed hou; ons moet Christus behou. Ons moet dadelik van die slagveld af wegbeweeg as ons nie gaan dapper wees nie. Daar is nie tyd vir die siel om halsoorkop te vlug nie. Kyk hemelwaarts, my siel!” Wanneer ons hoop uit die oog verloor, vul mismoedigheid ons. Soos die storie hierbo toon, sal ons heel waarskynlik deur ’n geweerskoot getref word as ons te laag vlieg. Wanneer ons egter in God se teenwoordigheid hoog vlieg, sal mismoedigheid geen houvas op ons hê nie. Kom ons hou ons fokus op die Here se beloftes. Stel jou vertroue in Hom, nie in jou omstandighede nie. Vader, dit is maklik om moedeloos te raak as probleme my oorweldig en ek nie meer weet watter kant toe nie. Help my om hoog te vlieg en my fokus op U te hou. Amen.